આ બધા આંક જુદી જુદી પ્રવૃત્તિઓ દ્વારા ઊંચા લાવવા કેટલાક માસ્તરો મથતા હોય છે. બાળકો માટે નીચોવાઈ જતો માસ્તર કોઈ એવોર્ડ કે મેડલનો મોહતાજ નથી હોતો. વિદ્યાર્થીઓનો પ્રેમ એનો પુરસ્કાર બને છે. અરજી કરીને એવોર્ડ મેળવવો એની ફિતરતમાં નથી હોતુ. પ્રેરણા પૂરી પાડતો શિક્ષક સાચા અર્થમાં પથદર્શક (પાથ ફાઈન્ડર) છે. વિદ્યાર્થીઓ ભણાવનારા શિક્ષક કરતાં પ્રેરણા આપનારા શિક્ષકોને વધુ યાદ રાખે છે. બાળકોને પ્રેમ કરી શકનારા જન્મજાત શિક્ષકો પેઢીઓનું ઘડતર કરવાનું મંગલ કાર્ય કરે છે. મને-કમને શિક્ષક બની ગયેલા અને વિદ્યાર્થીઓને પ્રેમ ન કરી શકનારા શિક્ષકોએ રાજીનામું અપી દઈ વિદ્યાર્થીઓ પર મોટો ઉપકાર કરવો જોઈએ. એ રીતે ‘દેશસેવા’ પણ થઈ ગણાશે.